মৃতের ময়না তদন্ত করে চিকিৎসক রায় দিয়েছিলেন— মৃত্যু স্বাভাবিক। শ্মশানে মৃতদেহ নিয়ে যাওয়ার পরে মৃতের ছেলে ও অন্যান্য আত্মীয়াদের টনক নড়ে। তাঁরাই খেয়াল করে দেখেন, মৃতের শরীরে কোনও কাটা দাগ বা চিহ্ন নেই। সন্দেহ হয় পরিবারের। শ্মশান থেকে ফের মৃতদেহ ফিরিয়ে নিয়ে আসা হয় বিষ্ণুপুর মর্গে। রবিবার সকালে ফের ময়না তদন্ত হয় মৃতের।

এই বিষয়ে অন্যান্য খবর

‘পোস্টমর্টেম’কে বাংলায় কেন ‘ময়না তদন্ত’ বলে! কারণ জানুন
মৃত্যু হয়েছে সেই কবে! কবর খুঁড়ে ছ’ মাস বাদে বের করা হল মৃতদেহ। কেন জানেন?


এমন এক অবাক করা ঘটনাই ঘটল বাঁকুড়ার সোনামুখী থানার রপটগঞ্জে। অসিত প্রতিহার। বয়স ৫৫ বছর। পেশায় একজন চাষি। তাঁর স্ত্রী ও একমাত্র ছেলে থাকতেন অসিতবাবুর শ্বশুর বাড়ি কোচডিহিতে। অসিতবাবু একাই থাকতেন রপটগঞ্জে দাদা ও তাঁর পরিবারের সঙ্গে।
জানা গিয়েছে, শনিবার রাতে অসিত বাবুকে অসুস্থ অবস্থায় সোনামুখী ব্লক প্রাথমিক স্বাস্থ্যকেন্দ্রে নিয়ে যাওয়া হলে চিকিৎসকরা মৃত বলে ঘোষণা করেন। রাতেই বিষ্ণুপুর জেলা হাসপাতালের মর্গে তাঁর ময়না তদন্ত করানো হয়। মৃতদেহ শ্মশানে নিয়ে যাওয়ার পরে বাবার মৃত্যুসংবাদ দেওয়া হয় ছেলে চন্দন প্রতিহারকে। বাবার মৃত্যুসংবাদ পেয়ে একমাত্র ছেলে চন্দন রপটগঞ্জের শ্মশানে হাজির হন। সেখানে সৎকার কর্মের নানান আচার পালন করতে গিয়ে দেখেন। শরীরে কোথাও ময়না তদন্তের চিহ্ন নেই। তা দেখেই সন্দেহ হয় চন্দন প্রতিহার-সহ উপস্থিত অন্যান্যদের।
ময়না তদন্ত হয়নি— এই দাবি তুলে ফের বাবার মৃতদেহের ময়না তদন্তের দাবি জানান চন্দন প্রতিহার। ছেলের দাবি মেনে রবিবার ফের মৃতদেহ প্রথমে সোনামুখী থানায় ও পরে ময়না তদন্তের জন্য পাঠানো হয় বিষ্ণুপুরে। সেখানেই পুনরায় ময়নাতদন্ত হয়। 
শরীরে কাটা-ছেঁড়া না করে রাতারাতি কীভাবে হল ময়না তদন্ত? প্রশ্ন তোলেন মৃতের ছেলে। বিষ্ণুপুর মর্গের ভারপ্রাপ্ত চিকিৎসক তড়িৎকান্তি পাল মৃতের পরিবারকে জানিয়েছেন, বিভিন্ন লক্ষণ দেখেই বোঝা যাচ্ছিল, অসিতবাবু হৃদরোগে আক্রান্ত হয়ে মারা গিয়েছেন। তাই মানবিক কারণে শনিবার মৃতদেহ কাটা-ছেঁড়া না করে মৃতদেহ তুলে দেওয়া হয় পরিবারের হাতে। আইনগত ভাবে কাটা ছেঁড়া না করে লক্ষণ দেখেই মৃতের ময়না তদন্ত করার ক্ষমতা তাঁর আছে বলেও জানান ওই চিকিৎসক।